Carsten Hansen (S), 2012-04-24:
Jeg vil gerne komplimentere formanden for at kunne sige min titel ud i en køre på den rigtige måde.
Det er altid godt.
Lad mig tage fat i fru Mai Henriksens bemærkninger.
Det er ret fantastisk, at man efter 10 år med ansvaret vil give den nye regering skylden for den situation.
Jeg husker rigtig mange diskussioner her i Folketingssalen, hvor vi bad og opfordrede den Venstreledede regering med K som fast partner til at gribe ind over for krisen, sætte vækstpakke i gang osv.
Det er selvfølgelig en politisk diskussion, men jeg vil godt sige, at ligefrem at give os skylden for, at man ikke kan låne på Ærø, synes jeg er en smule pauvert i forhold til at have visioner for, hvad vi gerne vil.
Måtte jeg så ikke sige, at det har været en rigtig god og engageret debat.
Jeg føler også, at vi sammen i Folketinget kan gøre noget for at føre den diskussion, men også sikre, at der er fokus på det, også når der skal forhandles om finanslov og der skal lægges pres på for at sikre, at alle dele af Danmark bliver mere ligeværdige med hensyn til vækst og udvikling.
Jeg redegjorde i min tale for, at jeg er bange, fordi vi har vækstcentrene i Aarhus og København og i de byer, der kommer efter, altså Odense, Esbjerg, Aalborg osv., og så måske mellemstore og mindre provinsbyer, og så har vi landdistrikterne.
Der er opstået et enormt behov for en indgang til regeringen, altså et sted, hvor man fokuserer.
Der er fokus på det derude, og jeg mærker det klart, når jeg kommer derud.
Jeg synes, det er lykkedes os i fællesskab at sætte fokus på de udfordringer, der er derude.
Det vil jeg gerne kvittere for.
Jeg nævnte i min indledning, at vores tilskud til færgedrift på øerne er på 82 mio. kr., som sendes derud, eller 88,4 mio. kr., undskyld.
Vi har ingen ambitioner om at gå på tværs af det kommunale selvstyre.
Jeg har lige tjekket hos mine embedsmænd, at med strukturreformen fra den tidligere regerings tid er det sådan, at man er gået fra en refusionsordning, efter hvilken der blev givet tilskud til færgedriften, til at lægge bloktilskud ud til kommunerne.
Det administrerer man selv derude.
Jeg tror ikke, at vi er de bedste til at finde ud af, hvornår færgen skal gå til Lyø eller Samsø.
Man skal selvfølgelig sikre, at det er en del af de diskussioner, vi løbende har med KL.
Der kommer indvendinger, kan jeg forstå,
fra forskellige medlemmer af Folketinget mod, at man ikke kan komme på arbejde eller passe de aftaler, man har.
Det skal vi selvfølgelig være opmærksomme på og også tage op i de KL-forhandlinger, vi har løbende.
Vi har ingen ambitioner om et stort, overbureaukratisk fælles færgesekretariat.
Det foregår rimeligt og godt derude.
Men jeg synes også, at de ordninger, der er, er rigtig gode.
Jeg tror også, at hr. Lars Dohn gjorde rede for, at Enhedslisten her har haft indflydelse, og det vil jeg også gerne kvittere for.
Det betyder, at handicappede kan komme over, og at der er en personlig fritransport fra 26 af småøerne.
Så har jeg snakket om udviklingspakkens betydning for at fremskaffe risikovillig kapital og om samarbejdet om erhvervsudviklingen i de regionale vækstfora, hvor vi jo bruger mere end 1 mia. kr. om året, og koordineret med LAK-midler bruger vi østøttemidlerne, så der er givet 25 mio. kr. de sidste 7 år.
Vi giver også penge nu for at igangsætte vækst.
Jeg har nævnt projekter på vores øer.
Vi har et ministerudvalg, der kigger på en ny erhvervs- og vækstpolitik, vi har en kommende national strategi for turisme.
Jeg vil også gerne diskutere med Udvalget for Landdistrikter og Øer, lige så snart vi er klar til det.
Vi har en række erhvervsfremmende projekter på øerne.
Vi har landdistriktspuljer, LAK-midler, og midlerne til by- og områdefornyelse redegjorde jeg også for.
Så synes jeg, at alle lagde vægt på udbygning af hele mobilnettet og bredbånd, som jo betyder rigtig meget for bosætning og erhverv derude og for vores ambition om at komme videre end de 10 megabit, vi har indgået en bred aftale om.
Så jeg synes faktisk, der sker rigtig meget derude.
Det er helt sikkert, at vi kan gøre det bedre.
Men jeg vil sige, at vi faktisk er godt i gang.
Må jeg så ikke sige til hr. Leif Mikkelsen, at diskussionen om en skattereform er jeg meget opmærksom på.
Det er klart.
Jeg er faktisk enig i, at det er noget, vi skal være meget opmærksomme på.
Så vil jeg sige, at jeg var på besøg på Fanø og mødtes med borgmestrene fra de fem lidt større øer, og der mødte vi også Johnny Madsen og fik i øvrigt en bog, der viser hans malerier, og jeg vil sige, jeg synes, det var spændende og et godt initiativ, man har taget her.
Jeg var ærgerlig over, at jeg ikke selv kunne være med til ferniseringen, men jeg får måske lejlighed til at komme forbi en anden dag.
Det er klart, at pengene ikke er til stede i øjeblikket, som det ser ud.
Tværtimod tror jeg, som det ser ud i øjeblikket, at det er en kraftig prioritering, og så skal vi bruge de midler, vi har, på den bedst mulige måde, det tror jeg er helt afgørende.
Til fru Annette Lind vil jeg sige tak for talen.
Jeg vil også sige, at jeg synes, at prioriteringerne er rigtige, og jeg synes også, at vi kan komme videre med det fælles, fordi jeg synes, at regeringen har de rigtige prioriteringer.
Så må jeg sige, at jeg synes, at hr. Flemming Damgaard Larsen går for langt ved at forlange, at vi skal styre, hvad der sker ude i de enkelte kommuner.
Jeg tror ikke, at Venstre som det regionale parti ønsker sig, at vi sådan skal bibringe vores fæller, at de skal styre deres kommuner på en helt særlig måde.
Jeg tror, at Venstre går ind for det kommunale selvstyre og dermed også den ordning, som man i sin tid lavede sammen med DF under strukturreformen, ved at man jo lagde bloktilskuddet ud i kommunerne, til dem, der havde ødriften.
Jeg tror, at det er den rigtige måde at gøre det på undervejs frem for at skose ordføreren for den del af det.
I forhold til hr. Flemming Damgaard Larsen vil jeg gerne kvittere for talen, for jeg synes, at der var nogle områder, vi godt kunne kigge på, i forhold til hvad turismen betyder.
Jeg synes, at der er noget at komme efter her, og det synes jeg er værd at få set efter.
Det er et initiativ, som jeg også gerne vil have lov til at følge lidt op på.
Så er jeg enig i, at vi faktisk kigger lidt på – og det gør vi generelt – hvad de nye digitale muligheder kan betyde for bosætningen både på vores øer og søreme også i vores landdistrikter.
Vi så også så sent som i dag en artikel fra Nordjylland, hvor man nu får rullet bredbåndet ud, hvad det kan betyde for de digitale muligheder, når vi har en fælles ambition.
Men jeg vil gerne kvittere for, at der også her var nogle nye muligheder for at se på, hvad det betyder.
For det er jo korrekt, at rigtig mange af vores landdistriktskommuner eller vores yderkommuner faktisk høster på også at have øerne, for det er en særlig attraktion at have dem, og det synes jeg at vi skal få kigget lidt på i forhold til den del af det.
Men sammenfattende må jeg konkludere, at der er stor opmærksomhed på vores øer, og tak til DF for at rejse forespørgselsdebatten.
Vi er nok ikke helt enige om alle midlerne, men vi er enige om, at der skal være fokus på det, og jeg er også enig i det, som hr. Leif Mikkelsen sagde, nemlig at dem, der flytter og bor på øerne, nok er mennesker af en helt særlig støbning, som vil noget mere fællesskab, som godt ved, at de bosætter sig et helt særligt sted med de kvaliteter og det fællesskab, det indebærer, og de kæmper også for det.
Jeg tror, at det var fru Mai Henriksen, der nævnte, at vi får rigtig mange mail fra de her folk.
De er enormt aktive, og de laver meget stærke fællesskaber derude.
De arbejder for det hver eneste dag, og vi skal selvfølgelig være lydhøre over for de ideer, de har.
Men det er ikke sådan, at riget flyder over med mælk og honning i øjeblikket, så vi skal også have styr på økonomien.
Men sammenfattende tak for en god og konstruktiv diskussion om vores øers fremtid.